Ο **Ίβαν Τόπλακ** (σερβικά κυριλλικά: Иван Toплaк, 21 Σεπτεμβρίου 1931 — 25 Ιουλίου 2021), ήταν Γιουγκοσλάβος ποδοσφαιριστής και προπονητής. Ως προπονητής γνώρισε την μεγαλύτερη καταξίωση αναλαμβάνοντας την εθνική ομάδα της χώρας του σε όλες τις ηλικίες, ομάδες στις ΗΠΑ, ενώ έκλεισε την καριέρα του στην Ινδονησία. Για τη συνεισφορά του στην ανάπτυξη του ποδοσφαίρου τιμήθηκε με το Τάγμα Αξίας της FIFA.

Βιογραφία
---------

Γεννήθηκε στο Βελιγράδι του Βασιλείου της Γιουγκοσλαβίας και ξεκίνησε την καριέρα του στο ομάδα νέων της Μπάνικ του Μάριμπορ, όπου η οικογένειά του μετακόμισε το 1943 από το Βελιγράδι. 
Το 1951, υπέγραψε με την  Ολύμπια Λιουμπλιάνα, με την οποία κατέκτησε το τοπικό πρωτάθλημα το 1952.
Το 1954 πήγε στον  Ερυθρό Αστέρα, όπου αγωνίστηκε με επιτυχία για επτά χρόνια σημειώνοντας 144 γκολ σε 210 αγώνες. Με το σύλλογο της πρωτεύουσας κατέκτησε το Γιουγκοσλαβικό Πρωτάθλημα τις αγωνιστικές περιόδους 1955–56, 1956–57, 1958–59, 1959–60. Είχε επίσης κερδίσει το Κύπελλο Γιουγκοσλαβίας τη σεζόν 1957–58 και τη σεζόν 1958–59. Σε διεθνές επίπεδο συλλόγων, κέρδισε το Κύπελλο Μιτρόπα το 1958. Το 1955-56 αγωνίστηκε με την ομάδα νέων της εθνικής Γιουγκοσλαβίας σημειώνοντας 12 γκολ σε 10 αγώνες. Με την Εθνική Γιουγκοσλαβίας των ανδρών συμμετείχε σε ένα αγώνα, το 1956 με αντίπαλο την εθνική Αγγλίας.

Το 1964 έγινε ο νέος προπονητής του Ερυθρού Αστέρα Βελιγραδίου στο γιουγκοσλαβικό πρωτάθλημα. Έμεινε στον σύλλογο για δύο χρόνια, αλλά δεν κατάφερε να κερδίσει κάποιο τίτλο.

Μετά τη Γιουγκοσλαβία, πήγε στις Ηνωμένες Πολιτείες το 1967, όπου διηύθυνε τους Καλιφόρνια Κλίπερς, την ομάδα του  Πανεπιστημίου του Στάνφορντ και τους  Σαν Χοσέ Έρθκουεϊκς του Νορθ Αμέρικαν Σόκερ Λιγκ από το 1974 έως το 1975.

Το 1976 άφησε τις ΗΠΑ και επέστρεψε στη Γιουγκοσλαβία, όπου από το 1976 έως το 1977 ήταν προπονητής της εθνικής ομάδας της Γιουγκοσλαβίας. Μετά την ομάδα ανδρών, ανέλαβε τις μικρότερες ομάδες της Γιουγκοσλαβίας. Οδήγησε την ομάδα U21 στο Ευρωπαϊκό Πρωτάθλημα U21 του 1980, όπου έφθασε στους ημιτελικούς, όπως και στους Ολυμπιακούς Αγώνες του 1980.
Το 1984, οδήγησε την ομάδα U23 της Γιουγκοσλαβίας στους  Ολυμπιακούς Αγώνες του 1984 κατακτώντας το χάλκινο μετάλλιο. Η ομάδα εκείνη διέθετε ιδιαίτερα ταλαντούχους παίκτες που έκαναν αργότερα καριέρα σε ευρωπαϊκούς συλλόγους και τα ΜΜΕ των ΗΠΑ την χαρακτήριζαν ως «τρελή ομάδα».

Από το 1991 έως το 1993, ήταν προπονητής στην εθνική ομάδα της Ινδονησίας. Το 1993, μετά την αποχώρησή του από την Ινδονησία, ανακοίνωσε την αποχώρησή του από την προπονητική, αναγνωρισμένος ως επίσημος προπονητής της FIFA.

Τίτλοι και διακρίσεις
---------------------

### Παίκτης

**Ολυμπία Λουμπλιάνα**

* Πρωτάθλημα Σλοβενίας : 1952

**Ερυθρός Αστέρας Βελιγραδίου**

* Γιουγκοσλαβικό Πρωτάθλημα (3) : 1955–56 , 1956–57 , 1958–59 , 1959–60
* Κύπελλο Γιουγκοσλαβίας (2) : 1957–58 , 1958–59
* Κύπελλο Μιτρόπα : 1958

### Προπονητής

**Γιουγκοσλαβία**

* Θερινοί Ολυμπιακοί Αγώνες τρίτη θέση (χάλκινο μετάλλιο) : 1984

### Ατομικές διακρίσεις

* Hall of Fame αθλητισμού Σλοβενίας

Τιμές
-----

* Τάγμα Αξίας της FIFA (*Ordre du mérite de la FIFA*) : 2000

Παραπομπές
----------

1. ↑  «FIFA Order of Merit holders» (PDF). Αρχειοθετήθηκε από το πρωτότυπο (PDF) στις 2 Οκτωβρίου 2013. Ανακτήθηκε στις 2 Μαρτίου 2022.
2. ↑  «ИН МЕМОРИАМ: ИВАН ТОПЛАК». Ανακτήθηκε στις 20 Μαρτίου 2022.
3. ↑  «Preminuo Ivan Toplak, nekadašnji centarfor Crvene zvezde». Αρχειοθετήθηκε από το πρωτότυπο στις 26 Ιουλίου 2021. Ανακτήθηκε στις 20 Μαρτίου 2022.
4. ↑  «Toplak Ivan». Ανακτήθηκε στις 20 Μαρτίου 2022.
5. ↑  «Почина Иван Топлак, легендата на Црвена звезда и на југословенскиот фудбал». Αρχειοθετήθηκε από το πρωτότυπο στις 11 Ιουλίου 2023. Ανακτήθηκε στις 11 Ιουλίου 2023.
6. 1 2  «Иван Топлак». Ανακτήθηκε στις 20 Μαρτίου 2022.
7. ↑  «Ivan Toplak». Ανακτήθηκε στις 20 Μαρτίου 2022.
8. ↑  «1980 : СССР (олимпийская) - ЮГОСЛАВИЯ (олимпийская) - 2:0 (0:0)». Ανακτήθηκε στις 20 Μαρτίου 2022.
9. 1 2  «Umrl legendarni Ivan Toplak». Ανακτήθηκε στις 20 Μαρτίου 2022.
10. ↑  «IN MEMORIAM : ИВАН ТОПЛАК (1931 - 2021)». Ανακτήθηκε στις 20 Μαρτίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ίβαν Τόπλακ** |